DOMAGOJU Zovku, uredniku emisije News Bar Prime Time, prijetili su smrću.

Nakon posljednje epizode satirične emisije, koja se bavila obljetnicom Oluje i osuđenim ratnim zločincem Mirkom Norcem, netko je Zovku putem Facebooka poručio: "I ti ćeš dobiti u potiljak, kunem se."

Osim prijetnje, muškarac je Zovku poslao i raspored autobusne linije kojom je Zovak redovito godinama putovao u posjet obitelji. Zovak je cijeli slučaj prijavio policiji.

Tekst se nastavlja ispod oglasa

Prijetnje smrću autoru emisije

"Sjajno je što smo toliko napredovali kao društvo da je normalno kad na televiziji vidiš nešto što ti se ne sviđa da se jednostavno, umjesto daljinskog upravljača, ljudi odluče za prijetnju smrću autoru emisije. Trebalo je dogurati do ovoga. Ali, malo branitelji koji otkazuju koncerte nepoćudnim pjevačima, pa DORH koji ne goni one koji prijete jer su bili pijani i jer su branitelji, pa predsjednica koja kaže da su prijetnje samo izraz nezadovoljstva i u konačnici dođemo do ovako olakog razbacivanja s prijetnjama smrću. Ja sam to sad prijavio. Kao Vojko Vrućina 'reka san NE MOŽE'", rekao je Zovak za N1.